Temeljem članka 30. Statuta Općine Vladislavci („Službeni glasnik“ Općine Vladislavci 3/13, 3/17, 2/18, 4/20, 5/20 - pročišćeni tekst i 8/20) Općinsko vijeće Općine Vladislavci na svojoj 28. sjednici održanoj dana 23. studenoga 2020. donijelo je

# ODLUKU

**o dodjeli studentskih stipendija na području Općine Vladislavci**

### OPĆE ODREDBE

**Članak 1.**

Ovom Odlukom o dodjeli studentskih stipendija na području Općine Vladislavci (dalje u tekstu: Odluka) utvrđuju se uvjeti za stjecanje prava na stipendiju, visina stipendije te razlozi gubitka prava na stipendiju.

**Članak 2.**

Sredstva za dodjelu studentskih stipendija osiguravaju se u proračunu Općine Vladislavci.

Pravo na studentsku stipendiju ostvaruju svi redovni studenti koji su završili 1. (prvu) godinu visokog učilišta s prebivalištem na području Općine Vladislavci.

Studentska stipendija dodjeljuje se za svaku pojedinu akademsku godinu zasebnom Odlukom općinskog načelnika.

**Članak 3.**

Stipendija iznosi 500,00 kn mjesečno.

Stipendija se isplaćuje do 15-tog u mjesecu za prethodni mjesec.

### UVJETI ZA DODJELU STIPENDIJA

**Članak 4.**

Pravo na stipendiju mogu ostvariti, pod uvjetima utvrđenim ovom Odlukom, redovni studenti:

* koji su državljani Republike Hrvatske
* koji su redovito upisani na visoko učilište ili u veleučilište u Republici Hrvatskoj
* koji su redovito upisani na visoko učilište ili veleučilište u stranoj državi
* koji nisu korisnici neke druge stipendije
* koji imaju prebivalište na području Općine Vladislavci najmanje 1 godinu
* koji su završili 1. (prvu) godinu visokog učilišta,
* koji nemaju status apsolventa,
* studenti koji drugi put upisuju istu godinu istog smjera, a u prethodnoj su akademskoj godini ostvarili najmanje 45 ECTS bodova,
* koji imaju najmanji prosjek ocjena prethodne godine studija 2,50

Zahtjevi koji ne ispunjavaju propisane uvjete neće se uzeti u razmatranje.

### JAVNI POZIV ZA DODJELU STIPENDIJE

**Članak 5.**

Stipendije se dodjeljuju na temelju prethodno provedenog javnog poziva.

Javni poziv raspisuje općinski načelnik početkom svake akademske godine, a javni poziv se obvezno objavljuje na oglasnim pločama Općine Vladislavci i na službenim web stranicama Općine. Tekst javnog poziva može se objaviti i na drugi prikladan način.

Iznimno od stavka 2. ovog članka, javni poziv za akademsku 2020./2021. godinu raspisat će se u siječnju 2021. godine, a stipendije za listopad, studeni i prosinac 2020. godine biti će isplaćene u 2021. godini.

**Članak 6.**

Javni poziv sadrži:

* naznaku da se stipendije dodjeljuju samo redovnim studentima
* naznaku da se stipendije dodjeljuju svim redovnim studentima s područja Općine Vladislavci koji su završili 1. (prvu) godinu visokog učilišta bez ograničenja u pogledu visine imovinskog cenzusa
* iznos mjesečne stipendije
* uvjete koje student mora ispunjavati
* rok u kojem se podnosi prijava na Javni poziv, kome se podnosi te na koju adresu
* dokumentaciju koju treba priložiti uz prijavu s naznakom da se neće razmatrati prijave koje ne sadrže potpunu dokumentaciju, kao ni nepravodobno podnesene prijave
* rok za objavljivanje rezultata natječaja
* ostale odredbe potrebne za provedbu natječaja.

Dokumenti koji se prilažu uz zamolbu za studentsku stipendiju su sljedeći:

* kratak životopis
* potvrdu o redovnom upisu na višu ili visoku školu u tuzemstvu ili inozemstvu s naznakom smjera ili studijske grupe
* potvrdu fakulteta o prosjeku ocjena

### ZAPRIMANJE ZAHTJEVA

**Članak 7.**

Pristigli zahtjevi za dodjelu stipendija zaprimaju se u Jedinstvenom upravnom odjelu.

Općinski načelnik Odlukom imenuje tročlano Povjerenstvo za zaprimanje i pregled zahtjeva.

Ako se ne prijavi niti jedan kandidat ili niti jedan kandidat ne ispunjava uvjete iz Javnog poziva, Povjerenstvo daje prijedlog općinskom načelniku za donošenje odluke o poništenju javnog poziva, uz mogućnost provođenja novog javnog poziva.

**Članak 8.**

Odluku o dodjeli studentske stipendije donosi općinski načelnik, te će sa studentima sklopiti ugovor o stipendiranju u kojem će se regulirati sva međusobna prava i obveze.

**Članak 9.**

Korisnik stipendije ostvaruje pravo na isplatu stipendije tijekom akademske godine za koju se stipendija dodjeljuje.

Korisniku stipendije prestaje pravo na stipendiju:

* ako korisnik stipendije tijekom akademske godine stekne diplomu dodiplomskog studija
* ako korisnik stipendije tijekom akademske godine stekne diplomu preddiplomskog studija, a tijekom iste godine ne nastavi studij.

**Članak 10.**

Korisniku stipendije prestaje pravo na stipendiju idućeg mjeseca nakon mjeseca u kojem su nastupili uvjeti iz članka 9. stavka 3. ove Odluke.

## GUBITAK PRAVA NA STIPENDIJU I RASKID UGOVORA

**Članak 11.**

Korisnik stipendije gubi pravo na stipendiju u sljedećim slučajevima:

1. ako se utvrdi da je pravo na stipendiju ostvario na temelju neistinitih podataka
2. ako prekine studij, odnosno ne položi sve propisane ispite u redovnom roku predviđenom propisima nadležnog sveučilišta
3. ako pravomoćno bude osuđen na kazneno djelo i zbog toga isključen iz obrazovanja dulje od 3 mjeseca
4. ako započne primati stipendiju iz drugih izvora.

Općina Vladislavci pridržava pravo jednostranog raskida ugovora o stipendiranju u svim slučajevima iz stavka 1. ovog članka.

Općina Vladislavci pridržava pravo zahtijevati povrat svih isplaćenih stipendija u slučaju iz stavka 1. točke 1. ovog članka.

1. **ZAVRŠNE ODREDBE**

**Članak 12.**

Danom stupanja na snagu ovog pravilnika prestaje važiti Pravilnik o dodjeli studentskih stipendija Općine Vladislavci („Službeni glasnik“ Općine Vladislavci broj 1/17.)

**Članak 13.**

Ova Odluka stupa na snagu osmog dana od dana objave u «Službenom glasniku» Općine Vladislavci.

KLASA: 604-01/20-01/09

URBROJ: 2158/07-01-20-2

Vladislavci, 23. studeni 2020.

**Predsjednik**

**Općinskog vijeća**

Krunoslav Morović, v.r.